杨基
湘竹有题
朝行湘竹下，暮宿湘竹中。
云情与雨态，万变俄不同。
密密深翳日，疏疏细含风。
新梢露袅袅，老节烟蒙蒙。
纷如千灵妃，从以万青童。
幡幢列缥缈，环佩摇丁东。
来从蔚蓝天，步入东华宫。
怅望不可即，翩然若惊鸿。
夭矫喜而笑，低回俯乃恭。
质坚本外直，性洁缘中空。
籊尔中弦矢，揉之可彤弓。
冰雪誓不易，肯与时污隆。
今朝揭春晴，更觉翠色浓。
戢戢琅玕丛，忽见桃花红。
直疑路不远，便与桃源通。
我欲捐轻舟，褰衣入崆峒。
春禽迎我啼，音响谐丝桐。
终当听山雨，自号苍莨翁。